‘แอลเอ็มจี’ปัดฝุ่นช่องทางดิจิทัล
แอลเอ็มจี ประกันภัย ได้ฤกษ์เปิดเกมรุกดิจิทัลมาร์เก็ตเต็มรูปแบบอีกครั้งในปี 2560
17 ก.พ. 2560

โดย...วารุณี อินวันนา
แอลเอ็มจี ประกันภัย ได้ฤกษ์เปิดเกมรุกดิจิทัลมาร์เก็ตเต็มรูปแบบอีกครั้งในปี 2560 หลังผู้บริโภคไทยเปิดรับกระแสการเปลี่ยนแปลงทางเทคโนโลยีเต็มที่ เป้าหมายแรกรุกลูกค้าสมาร์ทโฟน
สุปีณัน พรรณเชษฐ์ ผู้อำนวยการอาวุโส ช่องทางการขายใหม่และการทำตลาดภาพลักษณ์ บริษัท แอลเอ็มจี ประกันภัย เปิดเผยว่าปัจจุบันผู้บริโภคชาวไทยเปิดรับนวัตกรรมทางด้านเทคโนโลยีใหม่ๆ อย่างมาก และพฤติกรรมการบริโภคสินค้าก็มีความเป็นอัตลักษณ์เฉพาะตัว ไม่ได้บริโภคจากการเลียนแบบคนดัง หรือเพื่อนเหมือนอดีต ทำให้บริษัทมองว่าเป็นจังหวะที่เหมาะสมในการที่จะหันมาขยายตลาดดิจิทัลอย่างเต็มที่อีกครั้ง
หลังจากที่เคยเปิดตัวช่องทางดังกล่าวไปเมื่อ 4 ปีก่อน แต่ยังเร็วเกินไปสำหรับประเทศไทยตอนนั้น เพราะประกันภัยไม่ใช่สินค้าแรกที่ผู้บริโภคจะเลือกซื้อ แม้แต่ซื้อผ่านตัวแทน หรือผ่านคน ยังไม่ค่อยซื้อ
วันนี้กระแสเทคโนโลยีมาเร็วมาก ตลาดพร้อมที่จะเปิดรับแล้ว ประกอบกับประสบการณ์ในชีวิตที่ประเทศไทยที่มีการเปลี่ยนแปลงทางสังคม การเมือง เศรษฐกิจ และสิ่งแวดล้อม อย่างมากในช่วง 4 ปีที่ผ่านมา ทำให้ประชาชนส่วนใหญ่เริ่มมองเห็นความเสี่ยงที่อยู่รอบๆ ตัว และประกันภัยก็เป็นหนึ่งในเครื่องมือลดความสูญเสียได้
ปัจจุบันบริษัทมีทีมงานช่องทางใหม่ๆ ที่รวมถึงตลาดดิจิทัล 140 คน ซึ่งจะใช้ดิจิทัลเข้ามาเชื่อมกับการขายผ่านโทรศัพท์แบบตัวต่อตัวแบบธุรกิจกับธุรกิจจากปี 2557 ที่มีทีมงานไม่ถึง 10 คน เพราะตลาดนิ่งขยายยาก ทำให้บริษัทได้เรียนรู้ถึงการกำหนดจังหวะในการก้าวเดินทางการตลาดที่ต้องเหมาะสม แต่ต้องล้ำหน้านิดหนึ่ง หากก้าวเร็วไปกว่าตลาดจะไม่ดี เพราะตลาดตามไม่ทัน ช้าไปก็ไม่ได้จะถูกทิ้งไว้ข้างหลัง
สุปีณัน กล่าวว่า กระแสเทคโนโลยีเกิดขึ้นทั่วโลก ไม่เพียงประเทศไทยเท่านั้น โดยบริษัทแม่และเครือข่ายทั่วโลกจะมีทีมงานที่พัฒนานวัตกรรม หรืออินโนเวชั่นจำนวนมาก ก่อนหน้านี้นวัตกรรมจะเป็นเรื่องของการประกันภัยเป็นส่วนใหญ่ แต่ช่วงหลังๆ นวัตกรรมมุ่งไปที่เรื่องดิจิทัลเป็นส่วนใหญ่ เช่น มี 10 โครงการ เกินครึ่งจะเป็นเรื่องของดิจิทัลและแนวโน้มก็จะมากขึ้นอย่างต่อเนื่อง ขณะเดียวกันคู่แข่งขันก็มีการหันมาทำตลาดดิจิทัลมากขึ้น และมีการเปลี่ยนหน้าเข้าสู่ตลาดอย่างต่อเนื่องขึ้นอยู่กับกลยุทธ์ของแต่ละบริษัทว่าช่วงไหนจะรุกตลาดใด
“คิดว่าความชัดเจนทางกลยุทธ์ของตลาดดิจิทัลและตลาดทั่วๆไป มีมากขึ้นแล้ว หลังจากที่เห็นพฤติกรรมของตลาดเปลี่ยนแปลงไปอย่างชัดเจน และหลังจากความชัดเจนทางการเมืองปรากฏออกมา เชื่อว่าทุกบริษัทจะวิ่งกันเต็มที่” สุปีณัน กล่าว
สุปีณัน กล่าวว่า วันนี้การทำตลาดต้องมีครบทั้งแบบออฟไลน์คือ แบบดั้งเดิมและแบบออนไลน์ หรือตลาดดิจิทัล เพื่อให้เหมาะสมกับกลุ่มลูกค้าเป้าหมายทุกกลุ่ม โดยการนำข้อมูลที่มีอยู่จำนวนมากมาวิเคราะห์ เพื่อหาแบบประกันภัยให้เหมาะกับลูกค้าแต่ละคนให้ครอบคลุมทุกความเสี่ยง
นอกจากนี้ บริษัท แอลเอ็มจี ประกันภัย จะเริ่มสร้างแบรนด์ หรือชื่อบริษัทให้เป็นที่รู้จักของตลาดมากขึ้น เพื่อช่วยให้ตัวแทน นายหน้า สาขา เข้าถึงลูกค้าได้ง่ายขึ้น หลังจากที่เงียบมาตลอดหลายปี เพื่อเตรียมพร้อมหลังจากที่การเมืองเข้าสู่ภาวะปกติถึงตอนนั้นภาคเอกชนจะกล้าตัดสินใจในทางธุรกิจมากขึ้น หลังจากที่นิ่งมาหลายปี
ทั้งนี้ มั่นใจว่าช่องทางขายใหม่ โดยเฉพาะช่องทางดิจิทัลจะมาแรงและอุปกรณ์ที่ภาคธุรกิจจะมุ่งใช้เป็นเครื่องมือทำการตลาดคือ สมาร์ทโฟน เพราะปัจจุบันกลายเป็นอวัยวะที่ 36 ไปแล้ว รวมถึงอุปกรณ์อิเล็กทรอนิกส์อื่นๆ ที่สามารถเชื่อมต่อกับอินเทอร์เน็ตได้ จะถูกใช้เพื่อธุรกิจอย่างเต็มที่ เพื่ออำนวยความสะดวกให้กับผู้บริโภคที่ต้องการความรวดเร็วในการตัดสินใจทำสิ่งต่างๆ ซึ่งบริษัทก็อยู่ระหว่างการพัฒนานวัตกรรมเพื่อให้บริการลูกค้าผ่านสมาร์ทโฟน
“รูปแบบในการนำเสนอประกันภัยก็จะแตกต่างไปจะเดินดุ่มๆ เข้าไปเสนอขายประกันเหมือนสมัยก่อน ไม่เหมาะกับสมัยนี้แล้ว และการเข้าหาลูกค้าต้องเลือกสินค้าที่เขาเคยมีประสบการณ์ เช่น มีญาติเป็นมะเร็งก็เสนอความคุ้มครองมะเร็ง เป็นต้น” สุปีณัน กล่าว
สุปีณัน กล่าวอีกว่า กลยุทธ์ทางการตลาดแบบดั้งเดิมและรูปแบบใหม่ที่วางไว้ รวมกับทีมบริหารที่แข็งแกร่งและการวิเคราะห์ข้อมูลต่างๆ จะสามารถรองรับการเปลี่ยนแปลงในอนาคตได้ และจะทำให้เปลี่ยนตำแหน่งทางธุรกิจของบริษัทได้อย่างแน่นอนในอีก 5 ปีข้างหน้า ซึ่งคาดว่าจะเปิดเผยรายละเอียดได้ในเร็วๆ นี้